title: Odluka Političkog i sigurnosnog odbora (ZVSP) 2020/603 od 16. travnja 2020. o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2019/2096 (EUTM Mali/1/2020)

text:
                  4.5.2020

                  HR

                  Službeni list Europske unije

                  L 139/65

         ODLUKA POLITIČKOG I SIGURNOSNOG ODBORA (ZVSP) 2020/603
         od 16. travnja 2020.
         o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2019/2096 (EUTM Mali/1/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Odluku Vijeća 2013/34/ZVSP od 17. siječnja 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (1), a posebno njezin članak 5.,
         budući da:

                     (1)

                     Vijeće je na temelju članka 5. stavka 1. Odluke 2013/34/ZVSP ovlastilo Politički i sigurnosni odbor za donošenje odluka u pogledu političkog nadzora nad misijom EUTM Mali i njezina strateškog usmjeravanja, uključujući odluke o imenovanju budućih zapovjednika snaga misije EU-a za misiju EUTM Mali.

                     (2)

                     Politički i sigurnosni odbor donio je 28. studenoga 2019. Odluku (ZVSP) 2019/2096 (2) o imenovanju brigadnoga generala Joãoa Pedra RATA BOGE DE OLIVEIRE RIBEIRA zapovjednikom snaga misije EU-a za misiju EUTM Mali.

                     (3)

                     Češka Republika predložila je 4. prosinca 2019. da se brigadnoga generala Františeka RIDZÁKA imenuje zapovjednikom snaga misije EU-a za misiju EUTM Mali od 12. lipnja 2020. kao nasljednika brigadnog generala Joãoa Pedra RATA BOGE DE OLIVEIRE RIBEIRA.

                     (4)

                     Vojni odbor EU-a podržao je tu preporuku 24. veljače 2020.

                     (5)

                     Stoga bi trebalo donijeti odluku o imenovanju brigadnoga generala Františeka RIDZÁKA zapovjednikom snaga misije EU-a za misiju EUTM Mali od 12. lipnja 2020.

                     (6)

                     Odluku (ZVSP) 2019/2096 trebalo bi stoga staviti izvan snage.

                     (7)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje,

               DONIO JE OVU ODLUKU:

            Članak 1.
            Brigadni general František RIDZÁK imenuje se zapovjednikom snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) od 12. lipnja 2020.

            Članak 2.
            Odluka (ZVSP) 2019/2096 stavlja se izvan snage.

            Članak 3.
            Ova Odluka stupa na snagu 12. lipnja 2020.

            Sastavljeno u Bruxellesu 16. travnja 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 14, 18.1.2013., str. 19.

            (2)  Odluka Političkog i sigurnosnog odbora (ZVSP) 2019/2096 od 28. studenoga 2019. o imenovanju zapovjednika misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2019/948 (EUTM Mali/2/2019) (SL L 317, 9.12.2019., str. 108.).


Odluka Komisije od 31/07/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9889 - ERGO / SDHS / TAISHAN PROPERTY & CASUALTY INSURANCE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/08/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9867 - ALLIANZ / BBVA ALLIANZ SEGUROS Y REASEGUROS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 14/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10351 - BDT CAPITAL PARTNERS / CULLIGAN GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10323 - KKR / LGP / CNG) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 12/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10303 - ASTORG / BRIDGEPOINT / FENERGO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 14/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10309 - CASTIK / ABRY / XEXEC) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 14/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10308 - CASTIK / ABRY / RG) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


               17.8.2021

               HR

               Službeni list Europske unije

               C 331/40

      P9_TA(2020)0020
      Imenovanje člana Jedinstvenog sanacijskog odbora
      Odluka Europskog parlamenta od 30. siječnja 2020. o prijedlogu za imenovanje člana Jedinstvenog sanacijskog odbora (N9-0005/2020[1] – C9-0009/2020 – 2020/0902(NLE))
      (Suglasnost)
      (2021/C 331/05)

         Europski parlament,

                  —

                  uzimajući u obzir prijedlog Komisije od 14. siječnja 2020. da se Pedro Machado imenuje članom Jedinstvenog sanacijskog odbora (C9-0009/2020),

                  —

                  uzimajući u obzir članak 56. stavak 6. Uredbe (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (1),

                  —

                  uzimajući u obzir svoju Rezoluciju od 14. ožujka 2019. o rodnoj ravnoteži u imenovanjima u području ekonomske i monetarne politike EU-a (2),

                  —

                  uzimajući u obzir svoju Rezoluciju od 16. siječnja 2020. o institucijama i tijelima ekonomske i monetarne unije: sprečavanje sukoba interesa nakon odlaska iz javne službe (3),

                  —

                  uzimajući u obzir članak 131. Poslovnika,

                  —

                  uzimajući u obzir izvješće Odbora za ekonomsku i monetarnu politiku (A9-0009/2020),

                  A.

                  budući da je člankom 56. stavkom 4. Uredbe (EU) br. 806/2014 predviđeno da se članovi Jedinstvenog sanacijskog odbora iz članka 43. stavka 1. točke (b) te uredbe imenuju na temelju postignuća, vještina, znanja o bankarskim i financijskim pitanjima te na temelju iskustva značajnog za financijski nadzor, uređenje i sanaciju banaka;

                  B.

                  budući da Parlament osuđuje činjenicu da su svi kandidati bili muškarci, unatoč obvezama iz članka 56. stavka 4. Uredbe (EU) br. 806/2014 i bez obzira na brojne pozive Parlamenta da se poštuje rodna ravnoteža prilikom predstavljanja popisa kandidata; budući da Parlament žali zbog toga što su žene i dalje nedovoljno zastupljene na izvršnim položajima u području bankarskih i financijskih usluga te traži da se prilikom sljedećeg predstavljanja kandidata poštuje rodna ravnoteža; budući da bi sve institucije i tijela EU-a i država članica trebali provoditi konkretne mjere za postizanje rodne ravnoteže;

                  C.

                  budući da je u skladu s člankom 56. stavkom 6. Uredbe (EU) br. 806/2014 Komisija 13. studenoga 2019. donijela uži popis kandidata za dužnost člana Jedinstvenog sanacijskog odbora iz članka 43. stavka 1. točke (b) te uredbe;

                  D.

                  budući da je u skladu s člankom 56. stavkom 6. Uredbe (EU) br. 806/2014 Komisija taj uži popis dostavila Parlamentu;

                  E.

                  budući da je Komisija 14. siječnja 2020. donijela prijedlog za imenovanje Pedra Machada članom Jedinstvenog sanacijskog odbora i direktorom za planiranje i odluke o sanaciji u Jedinstvenom sanacijskom odboru te ga je dostavila Parlamentu;

                  F.

                  budući da je Odbor za ekonomsku i monetarnu politiku potom ocijenio kvalifikacije predloženog kandidata za dužnost člana Jedinstvenog sanacijskog odbora, posebno u odnosu na uvjete utvrđene člankom 56. stavkom 4. Uredbe (EU) br. 806/2014;

                  G.

                  budući da je 22. siječnja 2020. Odbor za ekonomsku i monetarnu politiku održao saslušanje Pedra Machada, na kojem je on dao uvodnu izjavu i potom odgovarao na pitanja članova odbora;

                  1.

                  daje suglasnost za imenovanje Pedra Machada na mjesto člana Jedinstvenog sanacijskog odbora na razdoblje od pet godina;

                  2.

                  nalaže svojem predsjedniku da ovu Odluku proslijedi Europskom vijeću, Vijeću, Komisiji i vladama država članica.

         (1)  SL L 225, 30.7.2014., str. 1.

         (2)  Usvojeni tekstovi, P8_TA(2019)0211.

         (3)  Usvojeni tekstovi, P9_TA(2020)0017.


               17.8.2021

               HR

               Službeni list Europske unije

               C 331/46

      P9_TA(2020)0023
      Imenovanje izvršnog direktora Europskog nadzornog tijela za bankarstvo
      Odluka Europskog parlamenta od 30. siječnja 2020. o prijedlogu za imenovanje izvršnog direktora Europskog nadzornog tijela za bankarstvo (N9-0003/2020 – C9-0006/2020 – 2020/0901(NLE))
      (Suglasnost)
      (2021/C 331/08)

         Europski parlament,

                  —

                  uzimajući u obzir prijedlog Odbora nadzornih tijela Europskog nadzornog tijela za bankarstvo od 14. siječnja 2020. (C9-0006/2020),

                  —

                  uzimajući u obzir članak 51. stavak 2. Uredbe (EU) br. 1093/2010 Europskog parlamenta i Vijeća od 24. studenog 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (1),

                  —

                  uzimajući u obzir svoju Rezoluciju od 14. ožujka 2019. o rodnoj ravnoteži u imenovanjima u području ekonomske i monetarne politike EU-a (2),

                  —

                  uzimajući u obzir svoju Rezoluciju od 16. siječnja 2020. o institucijama i tijelima ekonomske i monetarne unije: sprečavanje sukoba interesa nakon odlaska iz javne službe (3),

                  —

                  uzimajući u obzir članak 131. Poslovnika,

                  —

                  uzimajući u obzir izvješće Odbora za ekonomsku i monetarnu politiku (A9-0008/2020),

                  A.

                  budući da je sadašnji izvršni direktor Europskog nadzornog tijela za bankarstvo najavio da će s datumom 31. siječnja 2020. odstupiti s položaja;

                  B.

                  budući da je Odbor nadzornih tijela Europskog nadzornog tijela za bankarstvo slijedom otvorenog postupka odabira 14. siječnja 2020. predložio da se Gerry Cross imenuje izvršnim direktorom na mandat od pet godina u skladu s člankom 51. stavcima 2. i 3. Uredbe (EU) br. 1093/2010;

                  C.

                  budući da je 22. siječnja 2020. Odbor za ekonomsku i monetarnu politiku održao saslušanje Gerryja Crossa na kojem je on dao uvodnu izjavu i potom odgovarao na pitanja članova Odbora;

                  1.

                  odbija dati suglasnost za imenovanje Gerryja Crossa na mjesto izvršnog direktora Europskog nadzornog tijela za bankarstvo, te traži da se prijedlog povuče i da se podnese novi prijedlog;

                  2.

                  nalaže svojem predsjedniku da ovu Odluku proslijedi Vijeću, Komisiji, Europskom nadzornom tijelu za bankarstvo i vladama država članica.

         (1)  SL L 331, 15.12.2010., str. 12.

         (2)  Usvojeni tekstovi, P8_TA(2019)0211.

         (3)  Usvojeni tekstovi, P9_TA(2020)0017.


Odluka Komisije od 17/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10366 - DOCOMO / KOMATSU / LANDLOG) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 16/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10367 - PLATINUM EQUITY GROUP / GRUPO URBASER) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10271 - LIXIL / SCHÜCO / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10340 - GOLDMAN SACHS / ADAPTEO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10293 - GILDE FUND VI / EDCO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 18/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10383 - BLACKSTONE / VISTA / ELLUCIAN) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10296 - EPCG / ECMI / EROSKI S.COOP / SUPRATUC2020) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 11/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10332 - KKR / EQUITIX TETRAGON / TARGET) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Komisije оd 12. studenoga 2021. o osnivanju skupine stručnjaka za Europski mehanizam za pripravnost i odgovor na krize u području sigurnosti opskrbe hranom 2021/C 461 I/01

text:
                  15.11.2021

                  HR

                  Službeni list Europske unije

                  CI 461/1

         ODLUKA KOMISIJE
         оd 12. studenoga 2021.
         o osnivanju skupine stručnjaka za Europski mehanizam za pripravnost i odgovor na krize u području sigurnosti opskrbe hranom
         (2021/C 461 I/01)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Člankom 39. Ugovora o funkcioniranju Europske unije Uniji i državama članicama dodijeljena je zadaća osiguravanja dostupnosti opskrbe poljoprivredno-prehrambenim proizvodima i proizvodima ribarstva i akvakulture te osiguravanja da roba dođe do potrošača po razumnim cijenama.

                     (2)

                     U svojoj Komunikaciji od 20. svibnja 2020. pod naslovom „Strategija ‚od polja do stola’ za pravedan, zdrav i ekološki prihvatljiv prehrambeni sustav” (1) Komisija se obvezala da će poboljšati koordinaciju zajedničkog europskog odgovora na krize koje utječu ili bi mogle utjecati na prehrambeni sustav u Uniji u cjelini ili njegov dio i koje ugrožavaju ili bi mogle ugroziti sigurnost opskrbe hranom u Uniji. U skladu s mjerom 2. te komunikacije Komisija treba razviti krizni plan za osiguravanje opskrbe hranom i sigurnosti opskrbe hranom.

                     (3)

                     Potrebno je osnovati stručnu skupinu u skladu s Odlukom Komisije C(2016)3301 (2) o uspostavi horizontalnih pravila o osnivanju i radu stručnih skupina Komisije („horizontalna pravila”).

                     (4)

                     Stoga bi trebalo osnovati stručnu skupinu u području poljoprivrede, ribarstva, akvakulture, zdravlja i sigurnosti hrane te utvrditi njezine zadaće i strukturu.

                     (5)

                     Skupina bi trebala pomoći Komisiji u poboljšanju koordinacije na razini Unije u svim relevantnim područjima politika i u organiziranju usklađenog odgovora na krize koje utječu ili bi mogle utjecati na opskrbu hranom i sigurnost opskrbe hranom u Uniji, u sinergiji s postojećim strukturama i mehanizmima Unije.

                     (6)

                     Skupina bi se trebala sastojati od predstavnika država članica, zemalja izvan EU-a čiji je lanac opskrbe hranom snažno integriran u prehrambeni sustav Unije te organizacija dionika. Skupinom bi trebao predsjedati predstavnik Komisije. Za potrebe koordinacije trebalo bi uspostaviti jedinstvenu kontaktnu točku za svaku državu članicu i svaku zemlju izvan EU-a.

                     (7)

                     Pravila o objavljivanju informacija od strane članova skupine i njihovih predstavnika trebalo bi utvrditi u skladu s člankom 101. Ugovora o funkcioniranju Europske unije i Smjernicama Komisije o primjenjivosti članka 101. na sporazume o horizontalnoj suradnji (3).

                     (8)

                     Osobne podatke trebalo bi obrađivati u skladu s Uredbom (EU) 2018/1725 Europskog parlamenta i Vijeća (4).

                     (9)

                     Primjereno je odrediti razdoblje primjene ove Odluke. Komisija će pravovremeno razmotriti je li preporučljivo produljiti njezino trajanje,

               ODLUČILA JE:

            Članak 1.
            Predmet
            Osniva se skupina stručnjaka za Europski mehanizam za pripravnost i odgovor na krize u području sigurnosti opskrbe hranom („skupina”).

            Članak 2.
            Zadaće
            Skupina ima sljedeće zadaće:

                        (a)

                        pružati savjete i stručno znanje Komisiji u vezi s:

                                    (i)

                                    provedbom zakonodavstva, programâ i politika Unije koji se odnose na pripravnost i odgovor Unije na krize u području opskrbe hranom i sigurnosti opskrbe hranom; i

                                    (ii)

                                    suradnjom i koordinacijom s državama članicama, zemljama izvan EU-a i organizacijama dionika u pogledu pitanja iz točke i.;

                        (b)

                        razmjenjivati iskustva i primjere dobre prakse u organizaciji usklađenog odgovora na krize u području opskrbe hranom i sigurnosti opskrbe hranom, među ostalim ranim praćenjem i izvješćivanjem o prijetnjama, razvoju krize, procjeni stanja nakon krize i stečenim iskustvima;

                        (c)

                        raspravljati o kriznim planovima država članica i zemalja izvan EU-a koje je pozvala Komisija;

                        (d)

                        pomagati Komisiji u pripremi inicijativa politike koje se odnose na pripravnost i odgovor Unije na krize u području opskrbe hranom i sigurnosti opskrbe hranom, kada se s Komisijom savjetuje o takvim inicijativama politike;

                        (e)

                        izrađivati preporuke na pojedinačnoj osnovi relevantne za pripravnost i odgovor Unije na krize u području opskrbe hranom i sigurnosti opskrbe hranom.

                  Zadaćama skupine ne dovodi se u pitanje Odluka br. 1313/2013/EU (5) o Mehanizmu Unije za civilnu zaštitu, a posebno isključiva odgovornost Koordinacijskog centra za odgovor na hitne situacije za koordinaciju svih zahtjeva za pomoć tijekom aktivacije Mehanizma Unije za civilnu zaštitu, među ostalim u slučaju prehrambenih kriza.

            Članak 3.
            Savjetovanje
            Komisija se može savjetovati sa skupinom o bilo kojem pitanju koje se odnosi na pripravnost i odgovor Unije na krize koje ugrožavaju opskrbu hranom i sigurnost opskrbe hranom.

            Članak 4.
            Članstvo

               1.   Članovi skupine su:

                           (a)

                           nadležna tijela svake države članice u području poljoprivrede, ribarstva, akvakulture, zdravstvene politike i sigurnosti hrane;

                           (b)

                           nadležna tijela odabranih zemalja izvan EU-a u području poljoprivrede, ribarstva, akvakulture, zdravstvene politike i sigurnosti hrane čiji je lanac opskrbe hranom snažno integriran u prehrambeni sustav Unije;

                           (c)

                           najviše 30 organizacija dionika koje su imenovane na temelju postupka odabira iz članka 6. i djeluju u području poljoprivrede, ribarstva, akvakulture, zdravstvene politike i sigurnosti hrane ili u bilo kojem području povezanom s dobrim funkcioniranjem lanca opskrbe hranom, uključujući isporuku hrane potrošačima u maloprodaji ili sektoru usluga prehrane, osiguravanje sirovina i faktora proizvodnje, proizvodnju, preradu i prijevoz hrane.

               2.   Članovi imenuju jednog predstavnika i jednog zamjenika, za koje su dužni osigurati da pružaju visoku razinu stručnosti u područjima iz stavka 1. točke (c).

               3.   Organizacije dionika koje su odabrane kao članovi, a koje više ne mogu učinkovito doprinositi vijećanjima skupine i koje, prema mišljenju službi Komisije iz članka 8., ne ispunjuju uvjete iz članka 339. Ugovora o funkcioniranju Europske unije ili koje daju ostavku, više se ne pozivaju na sudjelovanje na sastancima skupine tijekom njihova mandata te ih se može zamijeniti tijekom preostalog dijela njihova mandata.

            Članak 5.
            Kontaktne točke
            Jedno nadležno tijelo po državi članici ili zemlji izvan EU-a među tijelima navedenima u članku 4. stavku 1. točkama (a) i (b) djeluje kao jedinstvena kontaktna točka za pitanja povezana sa zadaćama iz članka 2. Države članice i zemlje izvan EU-a obavješćuju Komisiju o svakoj promjeni nadležnog tijela koje djeluje kao kontaktna točka. Komisija objavljuje i redovito ažurira popis kontaktnih točaka na namjenskoj internetskoj stranici.

            Članak 6.
            Postupak odabira

               1.   Organizacije dionika odabiru se putem javnog poziva na podnošenje prijava koji se objavljuje u registru stručnih skupina Komisije i drugih sličnih subjekata („registar stručnih skupina”). Poziv na podnošenje prijava može se objaviti i drugdje, primjerice na namjenskim internetskim stranicama.
               U pozivu na podnošenje prijava moraju biti jasno navedeni kriteriji odabira, uključujući potrebnu razinu stručnog znanja i interese koje se zastupa u odnosu na posao koji treba obaviti. Rok za podnošenje prijava ne smije biti kraći od četiri tjedna.

               2.   Za imenovanje organizacija dionika potreban je upis u obvezni registar transparentnosti.

               3.   Tijela država članica i tijela zemalja izvan EU-a izravnim pozivom imenuje glavni direktor Glavne uprave za poljoprivredu i ruralni razvoj (GU AGRI), nakon prethodnog dogovora s Glavnom upravom za pomorstvo i ribarstvo (GU MARE) i Glavnom upravom za zdravlje i sigurnost hrane (GU SANTE).

               4.   Organizacije dionika imenuje glavni direktor glavne uprave AGRI, nakon prethodnog dogovora s glavnim upravama MARE i SANTE, odabirom među podnositeljima prijava s visokom razinom stručnosti u područjima iz članka 4. stavka 1. točke (c) koji su se javili na javni poziv na podnošenje prijava.

               5.   Organizacije dionika imenuju se na mandat od pet godina. Mandat im se može produljiti. Mandat im traje do zamjene ili do isteka mandata, ovisno o tome što nastupi ranije.

            Članak 7.
            Predsjednik/-ca
            Skupinom predsjedava predstavnik Komisije.

            Članak 8.
            Rad

               1.   Skupina djeluje na zahtjev nadležnih službi Komisije (glavne uprave AGRI, MARE i SANTE) u skladu s horizontalnim pravilima.

               2.   Skupina se sastaje najmanje jednom godišnje. U hitnim slučajevima Komisija može sazvati sastanak u bilo kojem trenutku bez prethodne najave.

               3.   Sastanci skupine održavaju se u prostorima Komisije ili virtualno, ovisno o okolnostima.

               4.   Glavne uprave AGRI, MARE i SANTE pružaju tajničke usluge. Službenici Komisije iz drugih službi s interesom u tim postupcima mogu prisustvovati sastancima skupine i njezinih podskupina.

               5.   U dogovoru s glavnim upravama AGRI, MARE i SANTE skupina može običnom većinom članova svojih članova odlučiti da njezine rasprave budu javne.

               6.   Zapisnik o raspravi o pojedinim točkama dnevnog reda i o mišljenjima, preporukama ili izvješćima skupine mora biti smislen i potpun. Zapisnik sastavlja tajništvo, a za njega je odgovoran predsjednik.

               7.   Skupina svoja mišljenja, preporuke ili izvješća donosi konsenzusom, u mjeri u kojoj je to moguće. U slučaju glasanja članovi odlučuju običnom većinom. Članovi koji su glasali protiv ili se suzdržali imaju pravo zatražiti da se dokument sa sažetkom razloga za njihovo stajalište priloži mišljenju, preporuci ili izvješću.

            Članak 9.
            Podskupine

               1.   Glavne uprave AGRI, MARE i SANTE mogu osnovati podskupine radi razmatranja posebnih pitanja na temelju opisa poslova koji one odrede. Podskupine rade u skladu s horizontalnim pravilima i odgovaraju skupini. Raspuštaju se nakon ispunjenog mandata.

               2.   Članovi podskupina koji nisu članovi skupine odabiru se na temelju javnog poziva na podnošenje prijava u skladu s člankom 6. i horizontalnim pravilima.

               3.   Podskupina sastavljena od predstavnika država članica odgovorna je za razmjenu informacija između država članica i Komisije, posebno u pogledu povjerljivih informacija.

            Članak 10.
            Pozvani stručnjaci
            Glavne uprave AGRI, MARE i SANTE mogu pozvati stručnjake s posebnim stručnim znanjem o određenom pitanju koje je na dnevnom redu da na ad hoc osnovi sudjeluju u radu skupine ili podskupina.

            Članak 11.
            Promatrači

               1.   Pojedincima, organizacijama, uključujući organizacije dionika, te javnim subjektima koji nisu nadležna tijela država članica može se izravnim pozivom dodijeliti status promatrača, u skladu s horizontalnim pravilima.

               2.   Organizacije i javni subjekti sa statusom promatrača imenuju svoje predstavnike i zamjenike.

               3.   Predsjednik promatračima i njihovim predstavnicima može dopustiti sudjelovanje u raspravama skupine i njezinih podskupina te pružanje stručnog znanja. Međutim, oni nemaju pravo glasa i ne sudjeluju u izradi mišljenja, preporuka ili izvješća skupine i njezinih podskupina.

            Članak 12.
            Poslovnik
            Na prijedlog glavnih uprava AGRI, MARE i SANTE i u dogovoru s njima skupina donosi poslovnik običnom većinom glasova svojih članova na temelju standardnog poslovnika za stručne skupine (6), u skladu s horizontalnim pravilima. Podskupine rade u skladu s poslovnikom skupine.

            Članak 13.
            Poslovna tajna i postupanje s klasificiranim podacima
            Članovi skupine i njihovi predstavnici, pozvani stručnjaci te promatrači i njihovi predstavnici moraju poštovati obvezu čuvanja poslovne tajne, koja se na temelju Ugovorâ i pravila o njihovoj provedbi odnosi na sve članove institucija i njihovo osoblje, kao i pravila Komisije o sigurnosti u pogledu zaštite klasificiranih podataka Unije utvrđena u odlukama Komisije (EU, Euratom) 2015/443 (7) i 2015/444 (8). U slučaju nepoštovanja tih obveza Komisija može poduzeti odgovarajuće mjere.

            Članak 14.
            Transparentnost

               1.   Skupina i njezine podskupine registriraju se u registru stručnih skupina.

               2.   Kad je riječ o sastavu skupine i podskupina, u registru stručnih skupina u skladu s horizontalnim pravilima objavljuju se sljedeći podaci:

                           (a)

                           nazivi nadležnih tijela država članica;

                           (b)

                           nazivi nadležnih tijela trećih zemalja;

                           (c)

                           nazivi organizacija dionika; zastupani interes;

                           (d)

                           imena promatrača.

               3.   Svi relevantni dokumenti, uključujući dnevni red, zapisnike i podneske sudionika, dostupni su u registru stručnih skupina. Konkretno, dnevni red i drugi relevantni popratni dokumenti objavljuju se pravodobno prije održavanja sastanka, nakon čega se na vrijeme objavljuje i zapisnik. Iznimke od objave moguće su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća (9).

            Članak 15.
            Troškovi sastanaka

               1.   Sudionici u aktivnostima skupine i podskupina ne primaju naknade za svoje usluge.

               2.   Komisija nadoknađuje putne troškove i dnevnice sudionika u aktivnostima skupine i podskupina. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih službama Komisije u okviru godišnjeg postupka raspodjele sredstava.

            Članak 16.
            Primjenjivost
            Ova se Odluka primjenjuje pet godina od dana njezina donošenja.

            Sastavljeno u Bruxellesu 12. studenoga 2021.

                  Za Komisiju

               Janusz WOJCIECHOWSKI

                  Član Komisije

            (1)  COM(2020) 381 final.

            (2)  Odluka Komisije C(2016) 3301 final od 30. svibnja 2016. o uspostavi horizontalnih pravila o osnivanju i radu stručnih skupina Komisije.

            (3)  Komunikacija Komisije – Smjernice o primjenjivosti članka 101. Ugovora o funkcioniranju Europske unije na sporazume o horizontalnoj suradnji (SL C 11, 14.1.2011., str. 1.).

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (5)  Odluka br. 1313/2013/EU Europskog parlamenta i Vijeća od 17. prosinca 2013. o Mehanizmu Unije za civilnu zaštitu (SL L 347, 20.12.2013., str. 924.).

            (6)  Prilog III. Odluci (2016)3301.

            (7)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).

            (8)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

            (9)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.). Te su iznimke namijenjene zaštiti javne sigurnosti, vojnih poslova, međunarodnih odnosa, financijske, monetarne ili gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i procesa odlučivanja institucije.


title: Odluka Vijeća (EU) 2021/1981 od 9. studenog 2021. o stajalištu koje treba zauzeti u ime Europske unije u okviru Svjetskog foruma za usklađivanje pravilnika o vozilima Gospodarske komisije Ujedinjenih naroda za Europu u pogledu prijedlogâ izmjena pravilnika UN-a br. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 i 159, u pogledu prijedlogâ izmjena konsolidiranih rezolucija R.E.3 i R.E.5, u pogledu prijedlogâ izmjena zajedničkih rezolucija M.R.1 i M.R.2 te u pogledu prijedlogâ za ovlaštenja za izmjenu Globalnog tehničkog pravilnika UN-a o sigurnosti pješaka i za izradu globalnih tehničkih pravilnika UN-a o globalnim stvarnim emisijama tijekom vožnje i o emisijama čestica iz kočnica

text:
                  15.11.2021

                  HR

                  Službeni list Europske unije

                  L 402/77

         ODLUKA VIJEĆA (EU) 2021/1981
         od 9. studenog 2021.
         o stajalištu koje treba zauzeti u ime Europske unije u okviru Svjetskog foruma za usklađivanje pravilnika o vozilima Gospodarske komisije Ujedinjenih naroda za Europu u pogledu prijedlogâ izmjena pravilnika UN-a br. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 i 159, u pogledu prijedlogâ izmjena konsolidiranih rezolucija R.E.3 i R.E.5, u pogledu prijedlogâ izmjena zajedničkih rezolucija M.R.1 i M.R.2 te u pogledu prijedlogâ za ovlaštenja za izmjenu Globalnog tehničkog pravilnika UN-a o sigurnosti pješaka i za izradu globalnih tehničkih pravilnika UN-a o globalnim stvarnim emisijama tijekom vožnje i o emisijama čestica iz kočnica
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća 97/836/EZ (1) pristupila Sporazumu Gospodarske komisije Ujedinjenih naroda za Europu (UNECE) o donošenju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”). Revidirani sporazum iz 1958. stupio je na snagu 24. ožujka 1998.

                     (2)

                     Unija je Odlukom Vijeća 2000/125/EZ (2) pristupila Sporazumu o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”). Usporedni sporazum stupio je na snagu 15. veljače 2000.

                     (3)

                     Uredbom (EU) 2018/858 Europskog parlamenta i Vijeća (3) utvrđene su administrativne odredbe i tehnički zahtjevi za homologaciju i stavljanje na tržište svih novih vozila, sustava, sastavnih dijelova i zasebnih tehničkih jedinica. Tom su uredbom pravilnici doneseni na temelju Revidiranog sporazuma iz 1958. („pravilnici UN-a”) uključeni u sustav EU-a homologacije tipa kao zahtjevi za homologaciju tipa ili kao alternativa zakonodavstvu Unije.

                     (4)

                     Na temelju članka 1. Revidiranog sporazuma iz 1958. i članka 6. Usporednog sporazuma UNECE-ov Svjetski forum za usklađivanje pravilnika o vozilima (UNECE-ova radna skupina WP.29) može donijeti prijedloge izmjena pravilnikâ UN-a, globalnih tehničkih pravilnika UN-a i rezolucija UN-a te prijedloge novih pravilnika UN-a, globalnih tehničkih pravilnika UN-a i rezolucija UN-a o homologaciji vozila. Uz to, u skladu s tim odredbama UNECE-ova radna skupina WP.29 može donijeti prijedloge za ovlaštenja za izradu izmjena globalnih tehničkih pravilnika UN-a ili za izradu novih globalnih tehničkih pravilnika UN-a i može donijeti prijedloge za produljenje ovlaštenjâ za globalne tehničke pravilnike UN-a.

                     (5)

                     Na 185. zasjedanju Svjetskog foruma, koje će se održati od 23. do 25. studenoga 2021., UNECE-ova radna skupina WP.29 može donijeti prijedloge izmjena pravilnika UN-a br. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 i 159.

                     (6)

                     Primjereno je utvrditi stajalište koje treba zauzeti u ime Unije u okviru UNECE-ove radne skupine WP.29 u vezi s donošenjem tih prijedloga jer će pravilnici UN-a biti obvezujući za Uniju i zajedno s rezolucijama UN-a moći presudno utjecati na sadržaj prava Unije u području homologacije tipa vozila.

                     (7)

                     S obzirom na iskustvo i tehnički napredak potrebno je izmijeniti, ispraviti ili dopuniti zahtjeve koji se odnose na određene elemente ili obilježja obuhvaćene pravilnicima UN-a br. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 i 159. U pogledu Prijedloga novog niza izmjena 08 Pravilnika UN-a br. 48 (ugradnja uređaja za osvjetljavanje i svjetlosnu signalizaciju) jednogodišnje razdoblje u predloženim prijelaznim odredbama čini se nedostatnim te je stoga primjereno također podržati promjenu datuma u prijelaznim odredbama s 1. rujna 2023. na 1. rujna 2024., kako je predloženo u dokumentu WP.29-185-05.

                     (8)

                     Uz to je potrebno izmijeniti određene odredbe u rezolucijama UN-a R.E.3, R.E.5, M.R.1 i M.R.2,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na 185. zasjedanju UNECE-ova Svjetskog foruma za usklađivanje pravilnika o vozilima, koje će se održati od 23. do 25. studenoga 2021., jest da se glasuje za prijedloge izmjena pravilnika UN-a br. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 i 159, za prijedloge izmjena konsolidiranih rezolucija R.E.3 i R.E.5, za prijedloge izmjena zajedničkih rezolucija M.R.1 i M.R.2 te za prijedloge za ovlaštenja za izmjenu Globalnog tehničkog pravilnika UN-a o sigurnosti pješaka i za izradu globalnih tehničkih pravilnika UN-a o globalnim stvarnim emisijama tijekom vožnje i o emisijama čestica iz kočnica. (4)

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 9. studenoga 2021.

                  Za Vijeće

                  Predsjednik

               A. ŠIRCELJ

            (1)  Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

            (2)  Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

            (3)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustavâ, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te o stavljanju izvan snage Direktive 2007/46/EZ (SL L 151, 14.6.2018., str. 1.).

            (4)  Vidjeti dokument ST 13161/21 na http://register.consilium.europa.eu.


title: Odluka Suda Europske unije od 26. studenoga 2019. o javnom pristupu dokumentima kojima Sud Europske unije raspolaže u sklopu obavljanja svojih administrativnih zadaća

text:
                  10.2.2020

                  HR

                  Službeni list Europske unije

                  C 45/2

         ODLUKA SUDA EUROPSKE UNIJE
         od 26. studenoga 2019.
         o javnom pristupu dokumentima kojima Sud Europske unije raspolaže u sklopu obavljanja svojih administrativnih zadaća
         (2020/C 45/02)
         SUD EUROPSKE UNIJE,
         uzimajući u obzir članak 15. stavak 3. Ugovora o funkcioniranju Europske unije,
         uzimajući u obzir mišljenje Upravnog odbora od 11. studenoga 2019.,
         budući da je potrebno donijeti pravila o javnom pristupu dokumentima kojima Sud Europske unije raspolaže u sklopu obavljanja svojih administrativnih zadaća,
         uzimajući u obzir da, nastavno na upravni preustroj, valja izmijeniti odredbe o tijelu ovlaštenom za odlučivanje o odgovoru na početni zahtjev za pristup dokumentu predviđen Odlukom Suda Europske unije od 11. listopada 2016. o javnom pristupu dokumentima kojima Sud Europske unije raspolaže u sklopu obavljanja svojih administrativnih zadaća (1),
         DONOSI OVU ODLUKU:

            Članak 1.
            Područje primjene

               1.   Ova Odluka primjenjuje se na sve dokumente kojima raspolaže Sud Europske unije, to jest dokumente koje je sastavio ili zaprimio i koje posjeduje, u sklopu obavljanja svojih administrativnih zadaća.

               2.   Ova Odluka ne dovodi u pitanje prava na javni pristup dokumentima Suda Europske unije, a koja mogu proizlaziti iz instrumenata međunarodnog prava ili akata koji ih provode.

            Članak 2.
            Korisnici

               1.   Svaki građanin Europske unije i svaka fizička ili pravna osoba s prebivalištem ili sjedištem u nekoj državi članici ima pravo pristupa dokumentima Suda Europske unije navedenima u članku 1. stavku 1., u skladu s uvjetima predviđenima ovom Odlukom.

               2.   Sud Europske unije može pod istim uvjetima odobriti pristup tim dokumentima svakoj fizičkoj ili pravnoj osobi koja nema prebivalište u državi članici ili u njoj nema registrirano sjedište.

            Članak 3.
            Iznimke

               1.   Sud Europske unije uskraćuje pristup dokumentu ako bi njegovo otkrivanje ugrozilo zaštitu:

                           (a)

                           javnog interesa koji se odnosi na:

                                       —

                                       javnu sigurnost,

                                       —

                                       obranu i vojna pitanja,

                                       —

                                       međunarodne odnose,

                                       —

                                       financijsku, monetarnu ili ekonomsku politiku Unije ili koje države članice;

                           (b)

                           privatnost i integritet pojedinca, posebno u skladu s propisima Unije o zaštiti osobnih podataka.

               2.   Sud Europske unije uskraćuje pristup dokumentu ako bi njegovo otkrivanje ugrozilo zaštitu:

                           —

                           komercijalnih interesa određene fizičke ili pravne osobe, uključujući intelektualno vlasništvo,

                           —

                           sudskih postupaka i pravnog savjetovanja,

                           —

                           svrhe inspekcija, istraga i revizija.

               3.   Pristup dokumentu koji je Sud Europske unije sastavio za internu uporabu ili koji je zaprimio, a odnosi se na pitanje o kojem još nije odlučivao, odbija se ako bi njegovo otkrivanje ozbiljno ugrozilo proces odlučivanja Suda Europske unije.
               Pristup dokumentu koji sadržava mišljenja za internu uporabu kao dio rasprava i preliminarnih konzultacija u Sudu Europske unije ili izvan njega, ako je on u njima sudjelovao, odbija se čak i nakon što je odluka donesena ako njegovo otkrivanje može ozbiljno ugroziti proces odlučivanja Suda Europske unije.

               4.   Iznimke iz stavaka 2. i 3. ne primjenjuju se ako za otkrivanje dokumenta postoji prevladavajući javni interes.

               5.   Ako su jednom iznimkom ili više njih iz stavaka 1. do 3. obuhvaćeni samo dijelovi traženog dokumenta, preostali se dijelovi dokumenta objavljuju.

               6.   Iznimke utvrđene stavcima 1. do 3. primjenjuju se samo za razdoblje tijekom kojeg je zaštita opravdana na temelju sadržaja dokumenta. Iznimke se mogu primijeniti za razdoblje od najviše 30 godina. U slučaju dokumenata obuhvaćenih iznimkama koje se odnose na privatnost ili komercijalne interese, iznimke se mogu, ako je to potrebno, primjenjivati i nakon tog razdoblja.

               7.   Ovaj članak ne dovodi u pitanje odredbe članka 9.

            Članak 4.
            Podnošenje početnog zahtjeva

               1.   Zahtjev za pristup dokumentu Suda Europske unije mora biti sastavljen na jednom od službenih jezika Unije, na obrascu koji je dostupan na internetskoj stranici Suda Europske unije. Zahtjev treba poslati ponajprije elektroničkim putem u skladu s uputama na navedenoj internetskoj stranici ili, iznimno, poštom ili telefaksom.

               2.   Zahtjev treba biti dovoljno određen i sadržavati osobito elemente koji omogućuju identifikaciju dokumenta ili dokumenata te ime i adresu podnositelja zahtjeva.

               3.   Ako zahtjev nije dovoljno određen, Sud Europske unije od podnositelja zahtjeva traži pojašnjenje i u tome mu pomaže.

               4.   U slučaju zahtjeva koji se odnosi na vrlo dugačak dokument ili na velik broj dokumenata, Sud Europske unije može se neformalno savjetovati s podnositeljem zahtjeva kako bi pronašao povoljno rješenje.

               5.   Podnositelj zahtjeva nije dužan navesti razloge za podnošenje zahtjeva.

            Članak 5.
            Obrada početnog zahtjeva

               1.   Podnositelju zahtjeva šalje se pisana potvrda o primitku (elektroničkom poštom, poštom ili telefaksom) čim obrazac sa zahtjevom bude registriran.

               2.   Najkasnije u roku od mjesec dana od te registracije, Sud Europske unije odobrava pristup traženom dokumentu tako što ga dostavlja podnositelju.

               3.   Ako Sud Europske unije ne može odobriti pristup traženom dokumentu, on u roku iz stavka 2. podnositelju zahtjeva u pisanom odgovoru priopćava razloge za djelomično ili potpuno odbijanje zahtjeva i obavještava ga o njegovu pravu da podnese ponovni zahtjev u roku od mjesec dana od primitka tog odgovora.

               4.   U iznimnim slučajevima, primjerice u slučaju zahtjeva koji se odnosi na vrlo dugačak dokument ili na velik broj dokumenata, rok iz stavka 2. može se produljiti za mjesec dana pod uvjetom da podnositelj zahtjeva bude o tome unaprijed obaviješten i da se za to navedu detaljni razlozi.

               5.   U slučaju iz članka 4. stavka 3. rok za odgovor počinje teći tek od trenutka kada Sud Europske unije raspolaže dodatnim informacijama podnositelja zahtjeva koje dovoljno određuju zahtjev.

               6.   Za potrebe računanja rokova na odgovarajući se način primjenjuje Uredba Vijeća (EEZ, Euratom) br. 1182/71 od 3. lipnja 1971. o utvrđivanju pravila koja se primjenjuju na razdoblja, datume i rokove (2).

            Članak 6.
            Podnošenje ponovnog zahtjeva

               1.   Podnositelj zahtjeva, u slučaju potpunog ili djelomičnog odbijanja početnog zahtjeva, može podnijeti ponovni zahtjev.

               2.   Ako Sud Europske unije ne odgovori u propisanom roku na početni zahtjev, podnositelj ima pravo podnijeti ponovni zahtjev.

               3.   Ponovni zahtjev mora se podnijeti Sudu Europske unije u roku od mjesec dana od primitka odgovora o potpunom ili djelomičnom odbijanju pristupa traženom dokumentu ili, ako uopće nije odgovoreno na početni zahtjev, od isteka roka za odgovor.

               4.   Ponovni zahtjev mora biti sastavljen u skladu sa zahtjevima predviđenima člankom 4.

            Članak 7.
            Obrada ponovnog zahtjeva

               1.   Ponovni zahtjev obrađuje se na način predviđen u članku 5., bez obavještavanja o pravu podnošenja ponovnog zahtjeva.

               2.   U slučaju potpunog ili djelomičnog odbijanja ponovnog zahtjeva, Sud Europske unije dužan je obavijestiti podnositelja zahtjeva o postupcima koji su mu dostupni radi osporavanja tog odbijanja, tj. o pokretanju sudskog postupka ili podnošenju pritužbe Europskom ombudsmanu, prema uvjetima iz članaka 263. i 228. Ugovora o funkcioniranju Europske unije.

               3.   Ako se u propisanom roku ne odgovori na ponovni zahtjev, smatrat će se da je odgovor negativan, što podnositelju zahtjeva daje pravo pokrenuti postupke iz stavka 2.

            Članak 8.
            Nadležna tijela

               1.   Direktor Uprave za knjižnicu nadležno je tijelo za odlučivanje o odgovoru na početni zahtjev za pristup dokumentu.

               2.   Ako traženim dokumentom raspolaže tajništvo Suda ili tajništvo Općeg suda, nadležna su tijela, sukladno tomu, zamjenik tajnika Suda odnosno zamjenik tajnika Općeg suda.
               Zamjenici tajnika Suda i Općeg suda mogu administratoru iz svojeg tajništva delegirati ovlasti tijela nadležnog za početni zahtjev.

               3.   Tajnik Suda nadležno je tijelo za odlučivanje o odgovoru na ponovni zahtjev, a tajnik Općeg suda ako se ponovni zahtjev tiče dokumenta kojim raspolaže Opći sud.

               4.   Ako se povodom zahtjeva za pristup dokumentu kojim raspolaže država članica, ali koji potječe od Suda Europske unije u sklopu obavljanja njegovih administrativnih zadaća, ista obrati potonjem radi savjetovanja, odgovor na taj zahtjev za savjetovanje daje tijelo koje bi na temelju stavka 3. bilo nadležno odgovoriti na ponovni zahtjev za pristup u pogledu istog dokumenta izravno podnesen Sudu Europske unije.

               5.   Odstupajući od stavka 1., tajnik Suda može imenovati drugo nadležno tijelo za odlučivanje o odgovoru na početni zahtjev za pristup dokumentu.

            Članak 9.
            Dokumenti trećih osoba

               1.   Sud Europske unije odobrava pristup dokumentu trećih osoba u svojem posjedu tek nakon što pribavi suglasnost dotične treće osobe.

               2.   Za potrebe ovog članka „treća osoba”znači svaka fizička ili pravna osoba ili drugi subjekt izvan Suda Europske unije, uključujući države članice, druge institucije, tijela, urede i agencije Europske unije i treće zemlje.

               3.   Ako je Sudu Europske unije podnesen zahtjev za pristup dokumentu treće osobe, nadležno tijelo savjetuje se s dotičnom trećom osobom kako bi saznalo protivi li se otkrivanju tog dokumenta, osim ako to otkrivanje ne uskrati po službenoj dužnosti na temelju jedne od iznimki predviđenih člankom 3.

            Članak 10.
            Načini ostvarivanja pristupa

               1.   Dokumenti se dostavljaju u postojećoj verziji i obliku. Sud Europske unije na temelju ove Odluke nije dužan sastaviti novi dokument ili prikupiti informacije na zahtjev podnositelja zahtjeva.
               Primjerak koji se daje može biti na papiru ili na elektroničkom mediju. U tom pogledu, u cijelosti se vodi računa o izboru podnositelja zahtjeva.
               U slučaju opsežnih dokumenata ili dokumenata kojima je teško rukovati, podnositelj zahtjeva može se pozvati da izvrši uvid u dokumente na licu mjesta.

               2.   Ako su Sud Europske unije ili neka druga institucija već objavili dokument i lako je dostupan, Sud Europske unije ne mora učiniti ništa drugo osim obavijestiti podnositelja zahtjeva kako doći do traženog dokumenta.

            Članak 11.
            Trošak pristupa

               1.   Od podnositelja zahtjeva može se zahtijevati da plati naknadu za pripremu i slanje preslika traženih dokumenata.

               2.   Uvid u dokumente na licu mjesta i preslike koje ne prelaze dvadeset stranica formata A4 ne naplaćuju se.

               3.   Naknada za pripremu i slanje preslika obračunava se na osnovi tarife koja se određuje odlukom tajnika Suda. Ta naknada ne smije prelaziti stvarne troškove obavljenih radnji.

               4.   Na dokumente objavljene u tiskanim izdanjima primjenjuje se poseban sustav cijena.

            Članak 12.
            Umnožavanje dokumenata

               1.   Ova Odluka ne dovodi u pitanje nijedno postojeće pravilo o autorskim pravima koja trećoj strani mogu ograničiti pravo umnožavanja ili korištenja dokumenata danih na uvid.

               2.   Dokumenti obuhvaćeni autorskim pravom Suda Europske unije kojima je omogućen pristup na temelju ove Odluke ne smiju se umnožavati ili koristiti u poslovne svrhe bez prethodnog pisanog odobrenja Suda Europske unije.

            Članak 13.
            Provedbene mjere
            Tajnik Suda usvojit će potrebne mjere za provedbu ove Odluke. Te mjere objavljuju se na internetskoj stranici Suda Europske unije.

            Članak 14.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.
            Ova Odluka zamjenjuje i stavlja izvan snage Odluku Suda Europske unije od 11. listopada 2016. o javnom pristupu dokumentima kojima Sud Europske unije raspolaže u sklopu obavljanja svojih administrativnih zadaća.

            U Luxembourgu 3. prosinca 2019.

                  Tajnik

               Alfredo CALOT ESCOBAR

                  Predsjednik

               Koen LENAERTS

            (1)  SL C 445, 30.11.2016., str. 3.

            (2)  SL L 124, 8. 6. 1971., str. 1.


title: Odluka Vijeća (ZVSP) 2020/435 od 23. ožujka 2020. o izmjeni Odluke 2011/173/ZVSP o mjerama ograničavanja s obzirom na stanje u Bosni i Hercegovini

text:
                  24.3.2020

                  HR

                  Službeni list Europske unije

                  L 89/4

         ODLUKA VIJEĆA (ZVSP) 2020/435
         od 23. ožujka 2020.
         o izmjeni Odluke 2011/173/ZVSP o mjerama ograničavanja s obzirom na stanje u Bosni i Hercegovini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 21. ožujka 2011. donijelo Odluku 2011/173/ZVSP (1) o mjerama ograničavanja s obzirom na stanje u Bosni i Hercegovini.

                     (2)

                     Na temelju preispitivanja Odluke 2011/173/ZVSP mjere ograničavanja trebalo bi produljiti do 31. ožujka 2021.

                     (3)

                     Odluku 2011/173/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 6. drugi stavak Odluke 2011/173/ZVSP zamjenjuje se sljedećim:

               „Ova Odluka primjenjuje se do 31. ožujka 2021.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 23. ožujka 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća 2011/173/ZVSP od 21. ožujka 2011. o mjerama ograničavanja s obzirom na stanje u Bosni i Hercegovini (SL L 76, 22.3.2011., str. 68.).


title: Odluka Vijeća (EU) 2020/470 od 25. ožujka 2020. u pogledu produljenja razdoblja prava audiovizualnih koprodukcija, kako je predviđeno člankom 5. Protokola o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane

text:
                  1.4.2020

                  HR

                  Službeni list Europske unije

                  L 101/1

         ODLUKA VIJEĆA (EU) 2020/470
         od 25. ožujka 2020.
         u pogledu produljenja razdoblja prava audiovizualnih koprodukcija, kako je predviđeno člankom 5. Protokola o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir članak 3. stavak 1. Odluke Vijeća (EU) 2015/2169 od 1. listopada 2015. o sklapanju Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane (1),
         uzimajući u obzir prijedlog Europske komisije,
         budući da:

                     (1)

                     Vijeće je 1. listopada 2015. donijelo Odluku (EU) 2015/2169 o sklapanju Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane.

                     (2)

                     U članku 1. Protokola o suradnji u području kulture (2), priloženog Sporazumu o slobodnoj trgovini između Europske unije i njezinih država članica, s jedne strane, i Republike Koreje, s druge strane (3) („Protokol”), uspostavlja se okvir unutar kojeg stranke surađuju kako bi olakšale razmjenu u pogledu kulturnih djelatnosti, dobara i usluga, među ostalim, u audiovizualnom sektoru.

                     (3)

                     Protokol iznimno uključuje odredbe o pravu audiovizualnih koprodukcija na ostvarivanje koristi od odgovarajućih programa koje je u načelu namijenjeno zemljama u razvoju s audiovizualnim industrijama u razvoju.

                     (4)

                     Na temelju članka 5. stavka 8. točke (b) Protokola pravo se nakon početnog razdoblja od tri godine obnavlja za razdoblje od tri godine, a nakon toga se automatski obnavlja za daljnja uzastopna razdoblja u istom trajanju, osim ako stranka ukine pravo slanjem pisane obavijesti najmanje tri mjeseca prije isteka početnog ili naknadnog razdoblja. Stvarne učinke Protokola u odnosu na audiovizualne koprodukcije trebao bi pravodobno procijeniti Odbor za suradnju u području kulture te bi trebali poslužiti kao osnova za odluku Unije o tome hoće li obnoviti pravo u 2023. za daljnje razdoblje od tri godine.

                     (5)

                     U skladu s člankom 3. stavkom 1. Odluke (EU) 2015/2169 Komisija obavješćuje Republiku Koreju o namjeri Unije da ne produlji razdoblje prava koprodukcija na temelju članka 5. Protokola slijedeći postupak utvrđen u članku 5. stavku 8. Protokola, osim ako Vijeće, na prijedlog Komisije, pristane obnoviti to pravo četiri mjeseca prije isteka takvog razdoblja prava. Ako Vijeće pristane obnoviti pravo, taj postupak ponovno postaje primjenjiv na kraju produljenog razdoblja prava. Za posebne potrebe odlučivanja o nastavku razdoblja prava Vijeće odlučuje jednoglasno.

                     (6)

                     S domaćom savjetodavnom skupinom Unije predviđenom u članku 3. stavku 5. Protokola provedeno je 17. listopada 2019. savjetovanje o produljenju razdoblja prava, kako je predviđeno člankom 5. stavkom 8. Protokola.

                     (7)

                     S obzirom na bliski, povijesni i jedinstveni odnos Unije i Republike Koreje, Vijeće se slaže s produljenjem razdoblja prava audiovizualnih koprodukcija na ostvarivanje koristi od odgovarajućih programa stranaka za promicanje lokalnog i regionalnog kulturnog sadržaja kako je predviđeno u članku 5. stavcima od 4.do 7. Protokola.

                     (8)

                     Ova Odluka ne bi trebala utjecati na odgovarajuće nadležnosti Unije i država članica. Osobito ne bi trebala utjecati na nadležnost država članica da sklapaju sporazume o koprodukciji,

               DONIJELO JE OVU ODLUKU:

            Članak 1.
            Razdoblje prava audiovizualnih koprodukcija na ostvarivanje koristi od odgovarajućih programa stranaka za promicanje lokalnog i regionalnog kulturnog sadržaja kako je predviđeno u članku 5. stavcima od 4. do7. Protokola produljuje se na razdoblje od tri godine, od 1. srpnja 2020. do 30. lipnja 2023.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 25. ožujka 2020.

                  Za Vijeće

                  Predsjednica

               A. METELKO-ZGOMBIĆ

            (1)  SL L 307, 25.11.2015., str. 2.

            (2)  SL L 127, 14.5.2011., str.1418.

            (3)  SL L 127, 14.5.2011., str. 6.


title: Odluka Vijeća (ZVSP) 2020/471 od 31. ožujka 2020. o stavljanju izvan snage Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA)

text:
                  1.4.2020

                  HR

                  Službeni list Europske unije

                  L 101/3

         ODLUKA VIJEĆA (ZVSP) 2020/471
         od 31. ožujka 2020.
         o stavljanju izvan snage Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. svibnja 2015. donijelo Odluku (ZVSP) 2015/778 (1).

                     (2)

                     Vijeće je Odlukom (ZVSP) 2019/1595 (2)26. rujna 2019. produljilo Odluku (ZVSP) 2015/778 do 31. ožujka 2020.

                     (3)

                     Vijeće se 17. veljače 2020. složilo da bi se operacija EUNAVFOR MED SOPHIA trebala završiti. Stoga bi Odluku (ZVSP) 2015/778 trebalo staviti izvan snage, a operacija EUNAVFOR MED SOPHIA završit će nakon tog stavljanja izvan snage.

                     (4)

                     Odlukom Vijeća (ZVSP) 2015/528 (3) o uspostavi mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) utvrđuju se postupci za reviziju i financijsko izvještavanje u pogledu operacije,

               DONIJELO JE OVU ODLUKU:

            Članak 1.

               1.   Odluka (ZVSP) 2015/778 stavlja se izvan snage.

               2.   Stavljanje Odluke (ZVSP) 2015/778 izvan snage ne dovodi u pitanje postupke utvrđene u Odluci (ZVSP) 2015/528 za reviziju i financijsko izvještavanje u pogledu operacije EUNAVFOR MED SOPHIA.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 31. ožujka 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 122, 19.5.2015., str. 31.).

            (2)  Odluka Vijeća (ZVSP) 2019/1595 od 26. rujna 2019. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 248, 27.9.2019., str. 73.).

            (3)  Odluka Vijeća (ZVSP) 2015/528 od 27. ožujka 2015. o uspostavi mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) i o stavljanju izvan snage Odluke 2011/871/ZVSP (SL L 84, 28.3.2015., str. 39.).


title: Odluka Vijeća (ZVSP) 2020/472 od 31. ožujka 2020. o vojnoj operaciji Europske unije na Sredozemlju (EUNAVFOR MED IRINI)

text:
                  1.4.2020

                  HR

                  Službeni list Europske unije

                  L 101/4

         ODLUKA VIJEĆA (ZVSP) 2020/472
         od 31. ožujka 2020.
         o vojnoj operaciji Europske unije na Sredozemlju (EUNAVFOR MED IRINI)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U Berlinu je 19. siječnja 2020. održana konferencija o Libiji. Sudionici su se osobito obvezali da će nedvosmisleno i u potpunosti poštovati i provoditi embargo na oružje uveden Rezolucijom Vijeća sigurnosti Ujedinjenih naroda (RVSUN) 1970 (2011) i naknadnim rezolucijama, posebno RVSUN-ovima 2292 (2016) i 2473 (2019).

                     (2)

                     Vijeće sigurnosti Ujedinjenih naroda (UN) je 12. veljače 2020. u RVSUN-u 2510 (2020) pozdravilo berlinsku konferenciju o Libiji i potvrdilo njezine zaključke, napominjući da ti zaključci predstavljaju važan element u sveobuhvatnom rješenju za stanje u Libiji. Također je zatražilo da se sve države članice UN-a u potpunosti pridržavaju embarga na oružje te je od svih država zatražilo da se ne uključuju u sukob ili poduzimaju mjere kojima bi se sukob pogoršao.

                     (3)

                     Vijeće sigurnosti UN-a je 11. veljače 2020. u RVSUN-u 2509 (2020) produljio mjere uvedene RVSUN-om 2146 (2014) za sprečavanje nezakonitog izvoza nafte iz Libije, uključujući sirovu naftu i rafinirane naftne derivate, te je produljio mandat skupine stručnjaka uspostavljene RVSUN-om 1973 (2011).

                     (4)

                     Vijeće je 17. veljače 2020. postiglo politički dogovor o pokretanju nove operacije na Sredozemlju, čiji je cilj provedba UN-ova embarga na oružje Libiji koristeći zračne, satelitske i pomorske resurse. Tom operacijom trebalo bi, kao sekundarnim zadaćama, doprinijeti provedbi mjera UN-a za sprečavanje nezakonitog izvoza nafte iz Libije, izgradnji kapaciteta i osposobljavanju libijske obalne straže i mornarice i sprečavanju poslovnog modela mreža za krijumčarenje ljudi te za trgovinu ljudima. Područje djelovanja i područje interesa operacije trebalo bi utvrditi u relevantnim dokumentima za planiranje u skladu s dogovorenim mandatom.

                     (5)

                     Osim toga, Vijeće bi u budućnosti moglo, u skladu sa bilo kojim primjenjivim RVSUN-om ili uz suglasnost libijskih vlasti, odlučiti da će proširiti opseg operacije kako bi se omogućila upotreba zračnog nadzora unutar libijskog zračnog prostora ako procijeni da su ispunjeni potrebni pravni zahtjevi i politički uvjeti.

                     (6)

                     Vijeće je 18. svibnja 2015. donijelo Odluku (ZVSP) 2015/778 (1). Operacija EUNAVFOR MED SOPHIA provodi se od tog datuma, a produljena je Odlukom Vijeća (ZVSP) 2019/1595 (2).

                     (7)

                     Politički i sigurnosni odbor (PSO) trebao bi, u sklopu odgovornosti Vijeća i Visokog predstavnika Unije za vanjske poslove i sigurnosnu politiku (VP), provoditi politički nadzor i strateško usmjeravanje operacije te donositi odgovarajuće odluke u skladu s člankom 38. trećim stavkom Ugovora o Europskoj uniji (UEU).

                     (8)

                     Odobrenje za operaciju trebalo bi ponovno potvrditi svaka četiri mjeseca i PSO bi, pri provedbi političkog nadzora i strateškog usmjeravanja operacije, trebao biti ovlašten za donošenje takve odluke o produljenju operacije osim ako se raspoređivanjem pomorskih resursa operacije potiču migracije, što je potkrijepljeno utemeljenim dokazima prikupljenima u skladu s kriterijima iz plana operacije.

                     (9)

                     Na temelju članka 41. stavka 2. UEU-a te u skladu s Odlukom Vijeća (ZVSP) 2015/528 (3), operativne izdatke koji nastanu na temelju ove Odluke, a koji imaju implikacije u području vojske ili obrane, trebaju snositi države članice.

                     (10)

                     U skladu s člankom 5. Protokola br. 22 o stajalištu Danske, priloženog UEU-u i Ugovoru o funkcioniranju Europske unije (UFEU), Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje te ne sudjeluje u financiranju ove operacije,

               DONIJELO JE OVU ODLUKU:

            Članak 1.
            Misija

               1.   Unija uspostavlja i pokreće vojnu operaciju za upravljanje krizama kako bi se doprinijelo sprečavanju trgovine oružjem u njezinu dogovorenom području djelovanja i području interesa u skladu s RVSUN-om 1970 (2011) i naknadnim rezolucijama o embargu na oružje Libiji, uključujući RVSUN 2292 (2016) i RVSUN 2473(2019). Nadalje, operacijom se doprinosi provedbi mjera UN-a za sprečavanje nezakonitog izvoza nafte iz Libije u skladu s RVSUN-om 2146 (2014) i naknadnim rezolucijama, posebno RVSUN-om 2509 (2020) i RVSUN-om 2510 (2020). Osim toga, operacijom se pomaže u razvoju kapaciteta i osposobljavanju libijske obalne straže i mornarice za zadaće izvršavanja zakonodavstva na moru. Operacijom se ujedno doprinosi sprečavanju poslovnog modela mreža za krijumčarenje ljudi te za trgovinu ljudima, u skladu s primjenjivim međunarodnim pravom, uključujući Konvenciju UN-a o pravu mora, bilo koji relevantan RVSUN te, ako je primjenjivo, međunarodno pravo o ljudskim pravima.

               2.   Ime operacije jest EUNAVFOR MED IRINI.

               3.   Područje djelovanja, područje interesa i detaljni aranžmani za prikupljanje informacija u tim područjima kako bi se ispunile sve zadaće operacije utvrđuju se u relevantnim dokumentima za planiranje koje odobrava Vijeće.

            Članak 2.
            Doprinos provedbi UN-ova embarga na oružje Libiji

               1.   Temeljna zadaća operacije EUNAVFOR MED IRINI jest doprinijeti provedbi UN-ova embarga na oružje Libiji zračnim, satelitskim i pomorskim resursima.

               2.   U tu svrhu operacijom EUNAVFOR MED IRINI prikupljaju se iscrpni i sveobuhvatni podaci o trgovini oružjem i povezanim materijalom iz svih smjerova te ih se na pojedinačnoj osnovi i na temelju nužnosti pristupa razmjenjuje s relevantnim partnerima i agencijama putem mehanizama utvrđenih u relevantnim dokumentima za planiranje kako bi se doprinijelo potpunoj informiranosti o stanju u području djelovanja i području interesa. Ako su takvi podaci klasificirani do stupnja tajnosti „SECRET UE/EU SECRET”, mogu se razmjenjivati s relevantnim partnerima i agencijama u skladu s Odlukom Vijeća 2013/488/EU (4) i na temelju aranžmana sklopljenih na operativnoj razini u skladu s člankom 14. stavkom 9. ove Odluke, te poštujući u potpunosti načela reciprociteta i uključivosti. S primljenim klasificiranim podacima postupa se u okviru operacije EUNAVFOR MED IRINI bez ikakva razlikovanja među osobljem i isključivo na temelju operativnih zahtjeva.

               3.   U skladu s relevantnim RVSUN-ima, a posebno s RVSUN-om 2292 (2016) i prema potrebi, operacijom EUNAVFOR MED IRINI se, u skladu s aranžmanima utvrđenima u dokumentima za planiranje te unutar dogovorenog područja djelovanja na otvorenome moru uz obalu Libije, provode pregledi plovila koja plove prema Libiji ili iz nje ako postoje opravdani razlozi za sumnju da se tim plovilima izravno ili neizravno u Libiju unosi ili iz Libije iznosi oružje ili povezani materijal i time krši embargo na oružje Libiji. Operacijom EUNAVFOR MED IRINI poduzimaju se odgovarajuće radnje s ciljem oduzimanja i uklanjanja takvih predmeta, među ostalim s namjerom preusmjeravanja takvih plovila i njihove posade u prikladnu luku kako bi se olakšalo takvo uklanjanje, uz suglasnost države luke, u skladu s relevantnim RVSUN-ovima, uključujući RVSUN 2292 (2016).

               4.   Operacija EUNAVFOR MED IRINI izvješćuje PSO o svim pitanjima i događajima povezanima s takvim pregledima. PSO prema potrebi može razmotriti naknadne mjere.

               5.   Uzimajući u obzir iznimne operativne zahtjeve, i na poziv države članice, operacija EUNAVFOR MED IRINI može preusmjeravati polovila u luke te države članice i, unutar te države članice, uklanjati oružje i povezani materijal oduzete u skladu sa stavkom 3., uključujući skladištenjem i uništavanjem. Luke u koje se plovila mogu preusmjeravati određuju se u planu operacije.

               6.   U skladu s relevantnim RVSUN-ovima, uključujući RVSUN 2292 (2016), operacijom EUNAVFOR MED IRINI mogu se, osobito tijekom pregleda koji se provode u skladu sa stavkom 3., prikupljati i pohranjivati dokazi koji su povezani s prijevozom predmeta koji su zabranjeni na temelju embarga na oružje Libiji. Operacijom EUNAVFOR MED IRINI mogu se, u skladu s primjenjivim pravom, prikupljati i pohranjivati osobni podaci u pogledu osoba koje su uključene u prijevoz takvih zabranjenih predmeta, a koji se odnose na obilježja koja bi mogla pomoći u identifikaciji tih osoba, uključujući otiske prstiju, kao i sljedeće pojedinosti, uz izuzeće drugih osobnih podataka: prezime, djevojačko prezime, osobna imena i bilo koje drugo ime ili pseudonim; datum i mjesto rođenja, državljanstvo, spol, boravište, zanimanje i mjesto gdje se dotična osoba nalazi; vozačke dozvole, osobne isprave i podaci iz putovnice. Operacijom EUNAVFOR MED IRINI ti podaci kao i podaci u vezi s plovilima i opremom kojima se te osobe koriste, kao i relevantne informacije prikupljene tijekom izvršavanja te temeljne zadaće, mogu se, u skladu s primjenjivim pravom, dostaviti relevantnim tijelima država članica za izvršavanje zakonodavstva i nadležnim tijelima Unije.

            Članak 3.
            Doprinos provedbi mjera UN-a protiv nezakonitog izvoza nafte iz Libije

               1.   Sekundarnom zadaćom operacije EUNAVFOR MED IRINI, i u okviru njezinih sredstava i mogućnosti, provode se aktivnosti praćenja i nadzora te prikupljaju informacije o nezakonitom izvozu nafte iz Libije, uključujući sirovu naftu i rafinirane naftne derivate protivno RVSUN-u 2146 (2014) i naknadnim RVSUN-ovima, posebno RVSUN-u 2509 (2020), doprinoseći time informiranosti o stanju u području djelovanja operacije i području interesa.

               2.   Informacije prikupljene u tom kontekstu mogu se pohranjivati i prenositi legitimnim libijskim vlastima i relevantnim tijelima država članica za izvršavanje zakonodavstva te nadležnim tijelima Unije.

            Članak 4.
            Izgradnja kapaciteta i osposobljavanje libijske obalne straže i mornarice

               1.   Daljnjom sekundarnom zadaćom operacije EUNAVFOR MED IRINI pomaže se u razvoju kapaciteta i osposobljavanju libijske obalne straže i mornarice za zadaće izvršavanja zakonodavstva na moru, posebice sprečavanja krijumčarenja ljudi i trgovine ljudima.

               2.   Zadaća iz stavka 1. provodi se na otvorenome moru u dogovorenom području djelovanja operacije EUNAVFOR MED IRINI. Ona se može provoditi i na državnom području, uključujući teritorijalne vode, Libije ili treće države domaćina koja graniči s Libijom ako PSO tako odluči nakon što Vijeće provede postupak procjene na temelju poziva Libije ili dotične države domaćina te u skladu s međunarodnim pravom.

               3.   Uzimajući u obzir iznimne operativne zahtjeve, dio zadaće iz stavka 1. može se provoditi u državi članici na temelju njezina poziva, među ostalim u relevantnim centrima za osposobljavanje.

               4.   U svrhu provedbe zadaće iz stavka 1. operacijom EUNAVFOR MED IRINI uspostavlja se mehanizam praćenja u bliskoj koordinaciji s ostalim relevantnim dionicima, među ostalim, ako je to potrebno, u Libiji.

               5.   U mjeri u kojoj se to zahtijeva zadaćom iz stavka 1., operacijom EUNAVFOR MED IRINI mogu se prikupljati, pohranjivati te s relevantnim tijelima država članica, nadležnim tijelima Unije, Misija potpore UN-a u Libiji, Interpolom, Međunarodnim kaznenim sudom i Sjedinjenim Američkim Državama razmjenjivati informacije, uključujući osobne podatke, prikupljene u svrhu postupaka provjere o mogućim novacima, pod uvjetom da su oni dali svoju suglasnost u pisanom obliku. Nadalje, operacijom EUNAVFOR MED IRINI mogu se prikupljati i pohranjivati potrebni zdravstveni i biometrijski podaci o novacima, pod uvjetom da su oni dali svoju suglasnost u pisanom obliku.

            Članak 5.
            Doprinos sprečavanju poslovnog modela mreža za krijumčarenje ljudi te za trgovinu ljudima

               1.   Dodatnom sekundarnom zadaćom operacije EUNAVFOR MED IRINI, te u skladu s RVSUN-om 2240, (2015) podupiru se otkrivanje i praćenje mreža za krijumčarenje ljudi te za trgovinu ljudima prikupljanjem informacija i ophodnjama koje se zračnim resursima provode nad otvorenim morem u dogovorenom području djelovanja.

               2.   Pri izvršavanju te zadaće operacijom EUNAVFOR MED IRINI mogu se, u skladu s primjenjivim pravom, prikupljati i pohranjivati podaci o krijumčarenju ljudi i trgovini ljudima, uključujući podatke o kaznenim djelima relevantnim za sigurnost operacije, koji se mogu dostavljati relevantnim tijelima država članica za izvršavanje zakonodavstva i nadležnim tijelima Unije.

            Članak 6.
            Imenovanje zapovjednika operacije EU-a
            Kontraadmiral Fabio AGOSTINI imenuje se zapovjednikom operacije EU-a za operaciju EUNAVFOR MED IRINI.

            Članak 7.
            Određivanje sjedišta operacije EU-a
            Sjedište operacije za operaciju EUNAVFOR MED IRINI smješteno je u Rimu u Italiji.

            Članak 8.
            Politički nadzor i strateško usmjeravanje

               1.   U okviru odgovornosti Vijeća i VP-a, PSO provodi politički nadzor i strateško usmjeravanje operacije EUNAVFOR MED IRINI.

               2.   Vijeće ovlašćuje PSO za donošenje odgovarajućih odluka u skladu s člankom 38. UEU-a. To ovlaštenje uključuje ovlasti za izmjenu dokumenata za planiranje, uključujući plan operacije, zapovjedni lanac i pravila o vojnom djelovanju. To uključuje i ovlasti za donošenje odluka o imenovanju zapovjednika operacije EU-a i zapovjednika snaga EU-a. Ovlasti za odlučivanje u vezi s ciljevima i završetkom vojne operacije EU-a i dalje su u nadležnosti Vijeća.

               3.   Neovisno o razdoblju iz članka 15. stavka 2., odobrenje za operaciju ponovno se potvrđuje svaka četiri mjeseca. PSO produljuje operaciju osim ako se raspoređivanjem pomorskih resursa operacije potiču migracije, što je potkrijepljeno utemeljenim dokazima prikupljenima u skladu s kriterijima iz plana operacije.

               4.   Zapovjednik operacije redovito izvješćuje o provedbi operacije, među ostalim o njezinu učinku u području djelovanja. U skladu s člankom 38. UEU-a, PSO može u bilo kojem trenutku, na zahtjev VP-a ili države članice, zapovjedniku operacije dati smjernice u pogledu raspoređivanja resursa.

               5.   PSO redovito izvješćuje Vijeće.

               6.   Predsjednik Vojnog odbora EU-a (EUMC) redovito izvješćuje PSO o provedbi operacije EUNAVFOR MED IRINI. PSO na svoje sastanke, prema potrebi, može pozvati zapovjednika operacije EU-a ili zapovjednika snaga EU-a.

            Članak 9.
            Vojno usmjeravanje

               1.   EUMC prati pravilno izvršavanje operacije EUNAVFOR MED IRINI koje se provodi pod odgovornošću zapovjednika operacije EU-a.

               2.   Zapovjednik operacije EU-a redovito izvješćuje EUMC. EUMC na svoje sastanke prema potrebi može pozvati zapovjednika operacije EU-a ili zapovjednika snaga EU-a.

               3.   Predsjednik EUMC-a djeluje kao glavna točka za kontakt sa zapovjednikom operacije EU-a.

            Članak 10.
            Dosljednost odgovora Unije i koordinacija

               1.   VP osigurava provedbu ove Odluke i njezinu dosljednost s vanjskim djelovanjem Unije u cjelini, uključujući razvojne programe Unije i njezinu humanitarnu pomoć.

               2.   VP, uz pomoć Europske službe za vanjsko djelovanje (ESVD), djeluje kao glavna točka za kontakt s UN-om, vlastima zemalja regije te drugim međunarodnim i bilateralnim akterima, uključujući NATO, Afričku uniju i Ligu arapskih država.

               3.   Operacija EUNAVFOR MED IRINI surađuje s relevantnim tijelima država članica, uspostavlja mehanizam za koordinaciju te, prema potrebi, sklapa aranžmane s drugim agencijama i tijelima Unije, osobito s Frontexom, Europolom, Eurojustom, Europskim potpornim uredom za azil, Satelitskim centrom Europske unije (SATCEN) te relevantnim misijama ZSOP-a.

               4.   U okviru operacije EUNAVFOR MED IRINI djeluje jedinica za informacije o kaznenim djelima (CIC) sastavljena od osoblja relevantnih tijela država članica za izvršavanje zakonodavstva i agencija Unije iz stavka 3. kako bi se olakšalo primanje, prikupljanje i prenošenje informacija, uključujući osobne podatke, o embargu na oružje Libiji kako je navedeno u članku 2., nezakonitom izvozu nafte iz Libije kako je navedeno u članku 3., krijumčarenju ljudi i trgovini ljudima kako je navedeno u članku 5., kao i kaznenim djelima relevantnima za sigurnost operacije.

               5.   Obrada osobnih podataka u tom kontekstu provodi se u skladu s pravom države zastave plovila na kojemu se nalazi CIC te, u odnosu na osoblje agencija Unije, u skladu s pravnim okvirom koji se primjenjuje na odgovarajuće agencije.

               6.   SATCEN i Obavještajni i situacijski centar Europske unije (INTCEN) podupiru operaciju EUNAVFOR MED IRINI u prikupljanju informacija potrebnih za obavljanje njezinih zadaća.

            Članak 11.
            Sudjelovanje trećih država

               1.   Ne dovodeći u pitanje samostalnost Unije u odlučivanju ni jedinstveni institucionalni okvir, a u skladu s relevantnim smjernicama Europskog vijeća, treće države mogu biti pozvane na sudjelovanje u operaciji.

               2.   Vijeće ovlašćuje PSO za upućivanje poziva trećim državama da ponude doprinose te za donošenje odgovarajućih odluka o prihvaćanju predloženih doprinosa na preporuku zapovjednika operacije EU-a i EUMC-a.

               3.   Detaljni aranžmani za sudjelovanje trećih država predmet su sporazuma sklopljenih na temelju članka 37. UEU-a te u skladu s postupkom utvrđenim u članku 218. UFEU-a. Ako su Unija i treća država sklopile sporazum o utvrđivanju okvira za sudjelovanje te treće države u misijama Unije za upravljanje krizama, odredbe takvog sporazuma primjenjuju se u kontekstu operacije EUNAVFOR MED IRINI.

               4.   Treće države koje daju znatne vojne doprinose operaciji EUNAVFOR MED IRINI imaju ista prava i obveze u pogledu svakodnevnog upravljanja operacijom kao i države članice koje sudjeluju u operaciji.

               5.   Vijeće ovlašćuje PSO za donošenje odgovarajućih odluka o uspostavljanju Odbora doprinositelja, u slučaju da treće države osiguraju znatne vojne doprinose.

            Članak 12.
            Status osoblja pod vodstvom Unije
            Status jedinica i osoblja pod vodstvom Unije utvrđuje se, prema potrebi, u skladu s međunarodnim pravom.

            Članak 13.
            Financijski aranžmani

               1.   Zajedničkim troškovima vojne operacije EU-a upravlja se u skladu s Odlukom (ZVSP) 2015/528.

               2.   Za razdoblje do 31. ožujka 2021. referentni iznos za zajedničke troškove operacije EUNAVFOR MED IRINI iznosi 9 837 800 EUR. Postotak referentnog iznosa iz članka 25. stavka 1. Odluke (ZVSP) 2015/528 iznosi 30 % u obvezama i 30 % za plaćanja.

            Članak 14.
            Dostavljanje informacija

               1.   VP je ovlašten, prema potrebi i u skladu s operativnim potrebama operacije EUNAVFOR MED IRINI, te poštujući u potpunosti načela reciprociteta i uključivosti, imenovanim trećim državama i Međunarodnom kaznenom sudu dostaviti svaki dokument EU-a koji nije klasificiran, a povezan je s raspravama Vijeća o operaciji te za koji vrijedi obveza čuvanja profesionalne tajne u skladu s člankom 6. stavkom 1. Poslovnika Vijeća (5). PSO, pod uvjetom da su ti uvjeti ispunjeni, imenuje dotične treće države na pojedinačnoj osnovi.

               2.   VP je ovlašten, prema potrebi i u skladu s operativnim potrebama operacije EUNAVFOR MED IRINI, te poštujući u potpunosti načela reciprociteta i uključivosti, imenovanim trećim državama i Međunarodnom kaznenom sudu dostaviti klasificirane podatke EU-a koji su nastali za potrebe te operacije, u skladu s Odlukom 2013/488/EU, kako slijedi:

                           (a)

                           do stupnja tajnosti predviđenog u primjenjivim sporazumima o sigurnosti podataka sklopljenima između Unije i dotične treće države; ili

                           (b)

                           do stupnja tajnosti „CONFIDENTIEL UE/EU CONFIDENTIAL” u ostalim slučajevima.

                     PSO, pod uvjetom da su ti uvjeti ispunjeni, imenuje dotične treće države na pojedinačnoj osnovi.

               3.   S primljenim klasificiranim podacima postupa se u okviru operacije EUNAVFOR MED IRINI bez ikakva razlikovanja među osobljem i isključivo na temelju operativnih zahtjeva.

               4.   VP je također ovlašten, u skladu s operativnim potrebama operacije EUNAVFOR MED IRINI, dostaviti UN-u klasificirane podatke EU-a do stupnja tajnosti „RESTREINT UE/EU RESTRICTED” koji su nastali za potrebe operacije EUNAVFOR MED IRINI, u skladu s Odlukom 2013/488/EU.

               5.   VP je ovlašten Interpolu dostaviti relevantne informacije, uključujući osobne podatke, u skladu s operativnim potrebama operacije EUNAVFOR MED IRINI.

               6.   Do sklapanja sporazuma između Unije i Interpola operacijom EUNAVFOR MED IRINI takve informacije se mogu razmjenjivati s nacionalnim središnjim uredima Interpola u državama članicama, u skladu s aranžmanima koje treba sklopiti između zapovjednika operacije EU-a i voditelja odgovarajućeg nacionalnog središnjeg ureda.

               7.   U slučaju posebne operativne potrebe VP je ovlašten, nakon što PSO to odobri, legitimnim libijskim vlastima dostaviti klasificirane podatke EU-a do stupnja tajnosti „RESTREINT UE/EU RESTRICTED” koji su nastali za potrebe operacije EUNAVFOR MED IRINI, u skladu s Odlukom 2013/488/EU.

               8.   VP je ovlašten sklapati aranžmane koji su potrebni za provedbu odredaba o razmjeni informacija iz ove Odluke.

               9.   VP može ovlaštenja za dostavu informacija, kao i mogućnost sklapanja aranžmana navedenih u ovoj Odluci, delegirati na službenike ESVD-a, zapovjednika operacije EU-a ili zapovjednika snaga EU-a, u skladu s odjeljkom VII. Priloga VI. Odluci 2013/488/EU.

               10.   Operacijom EUNAVFOR MED IRINI bez odgode se UN-u, u skladu s RVSUN-om 2509 (2020), dostavljaju prikupljene informacije o sumnjama na slučajeve nepridržavanja UN-ova embarga na oružje Libiji kako je predviđeno u RVSUN-u 1970 (2011) i naknadnim rezolucijama, posebno RVSUN-ima 2292 (2016) i 2473 (2019), kao i prikupljene informacije o sumnjama na slučajeve nepridržavanja mjera UN-a za sprečavanje nezakonitog izvoza nafte iz Libije kako je predviđeno u RVSUN-u 2146 (2014) i naknadnim rezolucijama.

            Članak 15.
            Stupanje na snagu i završetak

               1.   Ova Odluka stupa na snagu na dan donošenja.

               2.   Operacija EUNAVFOR MED IRINI završava 31. ožujka 2021.

               3.   Ova Odluka stavlja se izvan snage od dana zatvaranja sjedišta operacije EU-a u skladu s odobrenim planovima za završetak operacije EUNAVFOR MED IRINI i ne dovodeći u pitanje postupke u vezi s revizijom i financijskim izvještavanjem operacije EUNAVFOR MED IRINI utvrđene u Odluci (ZVSP) 2015/528.

            Sastavljeno u Bruxellesu 31. ožujka 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (EUNAVFOR MED SOPHIA (SL L 122, 19.5.2015., str. 31.).

            (2)  Odluka Vijeća (ZVSP) 2019/1595 od 26. rujna 2019. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 248, 27.9.2019., str. 73.).

            (3)  Odluka Vijeća (ZVSP) 2015/528 od 27. ožujka 2015. o uspostavi mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) i o stavljanju izvan snage Odluke 2011/871/ZVSP (SL L 84, 28.3.2015., str. 39.).

            (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

            (5)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


Odluka Komisije od 13/02/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9709 - ENI / CDP EQUITY / GREENIT) în temeiul Regulamentului (EZ) nr. 139/2004 al Consiliului (Vjerodostojan je samo tekst na talijanskom jeziku)


Odluka Komisije od 27/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9755 - MAIF 2 / PSP / AIRTRUNK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 30/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9742 - SINOPEC GROUP / JOINT STOCK COMPANY NOVATEK / GAZPROMBANK / SINOVA NATURAL GAS COMPANY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 23/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9765 - AUSTRALIANSUPER / PEEL GROUP / DWS / PEEL PORTS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Nadzornog tijela EFTA -e br. 94/19/COL od 18. prosinca 2019. o 105. izmjeni postupovnih pravila i pozitivnog prava u području državnih potpora brisanjem smjernica o konverziji između nacionalnih valuta i eura [2020/481]

text:
                  2.4.2020

                  HR

                  Službeni list Europske unije

                  L 102/14

         ODLUKA NADZORNOG TIJELA EFTA
         -e br. 94/19/COL od
         18. prosinca 2019.
         o 105. izmjeni postupovnih pravila i pozitivnog prava u području državnih potpora brisanjem smjernica o konverziji između nacionalnih valuta i eura [2020/481]
         NADZORNO TIJELO EFTA-e („Tijelo”),
         uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke od 61. do 63. i Protokol 26.,
         uzimajući u obzir Sporazum među državama EFTA-e o osnivanju Nadzornog tijela i Suda („Sporazum o nadzoru i sudu”), a posebno njegov članak 24. i članak 5. stavak 2. točku (b),
         budući da:

                     (1)

                     U skladu s člankom 24. Sporazuma o nadzoru i sudu Tijelo provodi odredbe Sporazuma o EGP-u koje se odnose na državne potpore.

                     (2)

                     U skladu s člankom 5. stavkom 2. točkom (b) Sporazuma o nadzoru i sudu Tijelo izdaje obavijesti ili smjernice o pitanjima iz Sporazuma o EGP-u ako je to izričito predviđeno tim sporazumom ili Sporazumom o nadzoru i sudu ili ako Tijelo to smatra nužnim.

                     (3)

                     Tijelo je 19. siječnja 1994. donijelo postupovna pravila i pozitivno pravo u području državnih potpora koji sadržavaju poglavlje sa smjernicama o konverziji nacionalnih valuta u ECU-e (1).

                     (4)

                     Te su smjernice izmijenjene 5. studenoga 2003. nakon uvođenja eura (2).

                     (5)

                     U skladu s tim smjernicama, svi iznosi izraženi u eurima u jednoj kalendarskoj godini konvertiraju se u valute država EFTA-e koje su članice EGP-a prema tečaju koji se primjenjuje prvoga dana u godini za koji su dostupne vrijednosti tečaja eura za sve valute EGP-a.

                     (6)

                     Te smjernice više ne odgovaraju smjernicama i praksi Europske komisije, koja uglavnom primjenjuje mjesečne/dnevne tečajeve za konverziju.

                     (7)

                     Tijelo se savjetovalo s državama EFTA-e koje su članice EGP-a i Europskom komisijom te će uskladiti svoj sustav konverzije valuta sa sustavom koji primjenjuje Europska komisija.

                     (8)

                     U skladu s time, Tijelo je odlučilo izbrisati svoje smjernice o konverziji nacionalnih valuta u euro,

               DONIJELO JE OVU ODLUKU:

            Članak 1.
            Postupovna pravila i pozitivno pravo u području državnih potpora mijenjaju se brisanjem poglavlja 33. o konverziji između nacionalnih valuta i eura.

            Članak 2.
            Vjerodostojna je samo verzija ove Odluke na engleskom jeziku.

            Sastavljeno u Bruxellesu 18. prosinca 2019.

                  Za Nadzorno tijelo EFTA-e

               Bente ANGELL-HANSEN

                  Predsjednica

                  Odgovorna članica Kolegija

               Frank J. BÜCHEL

                  Član Kolegija

               Högni KRISTJÁNSSON

                  Član Kolegija

               Carsten ZATSCHLER

                  Potpisuje kao direktor za pravne i izvršne poslove

            (1)  Odluka 4/94/COL (SL L 231, 3.9.1994., str. 68.).

            (2)  Odluka 197/03/COL (SL L 139, 25.5.2006., str. 33.).


title: Odluka Nadzornog tijela EFTA-e br. 7/20/COL od 11. veljače 2020. o izmjeni Poslovnika [2020/482]

text:
               2.4.2020

               HR

               Službeni list Europske unije

               L 102/16

      ODLUKA NADZORNOG TIJELA EFTA-E
      br. 7/20/COL
      od 11. veljače 2020.
      o izmjeni Poslovnika [2020/482]
      NADZORNO TIJELO EFTA-e,
      uzimajući u obzir Sporazum među državama EFTA-e o osnivanju Nadzornog tijela i Suda, a posebno njegov članak 13.,
      budući da se čini potrebnim pojasniti određene aspekte Poslovnika kako bi se jasnije razgraničile rasprave Kolegija, koje su na temelju članka 10. povjerljive, i točke zapisnika sa sastanaka Kolegija,
      ODLUČILO JE:

                  1.

                  Izmijeniti članak 9. Poslovnika kako slijedi:

                              (a)

                              zadnja rečenica prvog stavka glasi kako slijedi: „Točke o kojima se nije raspravljalo dulje od šest mjeseci nakon odobrenja direktora službe za pravne i izvršne poslove stavljaju se na dnevni red prve sjednice svakog mjeseca nakon toga.”;

                              (b)

                              nakon prve rečenice drugog stavka dodaje se rečenica „Prijedlog dnevnog reda jest i ostaje povjerljiv.”; i

                              (c)

                              četvrti stavak glasi kako slijedi: „Uz izričitu suglasnost svih članova koji ne mogu biti prisutni na sastanku kolegij može jednoglasno odlučiti da će ukloniti točku iz prijedloga dnevnog reda ili raspravljati i donijeti odluku o pitanjima koja nisu na prijedlogu dnevnog reda ili za koja su potrebni radni dokumenti podijeljeni nakon propisanog roka.”

                  2.

                  Izmijeniti članak 11. Poslovnika dodavanjem sljedećeg teksta kao novog stavka nakon prvog stavka tog članka:
                  „Zapisnik se temelji na dnevnom redu odobrenom na početku sjednice i sadržava suštinske odluke o točkama dnevnog reda, tj. obično odluke o tome je li prijedlog usvojen, odbijen ili odgođen, te o drugim točkama koje su uzete u obzir.”

         Ova Odluka proizvodi učinke od datuma donošenja.
         Sastavljeno u Bruxellesu 11. veljače 2020.

               Za Nadzorno tijelo EFTA-e,

            Bente ANGELL-HANSEN

               Predsjednica

            Frank J. BÜCHEL

               Član Kolegija

            Högni KRISTJÁNSSON

               Član Kolegija

            Carsten ZATSCHLER

               Potpisuje kao direktor za pravne i izvršne poslove